ระเบียบกรุงเทพมหานคร
ระเบียบกรุงเทพมหานคร
ว่าด้วยการบริหารจัดการกองทุนร่วมสร้างกรุงเทพมหานคร
รวมกันเราทำได้
พ.ศ.
๒๕๕๓
 

โดยที่เป็นการสมควรกำหนดระเบียบกรุงเทพมหานครว่าด้วยการบริหารจัดการกองทุนร่วมสร้างกรุงเทพมหานคร
รวมกันเราทำได้ เพื่อให้ความช่วยเหลือ ฟื้นฟูผู้ประสบภัยและผู้ได้รับผลกระทบจากภัย
ตลอดจนสนับสนุนการพัฒนากรุงเทพมหานครในทุกด้านเป็นไปด้วยความเรียบร้อยรวดเร็วและมีประสิทธิภาพ

อาศัยอำนาจตามความในมาตรา ๔๙
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ ประกอบกับข้อ ๕ ข้อ
๑๘ และข้อ ๒๐ แห่งข้อบัญญัติกรุงเทพมหานคร เรื่อง วิธีการงบประมาณ พ.ศ. ๒๕๒๙
ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้

ข้อ ๑ ระเบียบนี้เรียกว่า ระเบียบกรุงเทพมหานคร
ว่าด้วยการบริหารจัดการกองทุนร่วมสร้างกรุงเทพมหานคร รวมกันเราทำได้ พ.ศ. ๒๕๕๓

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ บรรดาระเบียบ ข้อบังคับ ประกาศ
หรือคำสั่งอื่นใดในส่วนที่ได้กำหนดไว้แล้วในระเบียบนี้
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๔ ให้ปลัดกรุงเทพมหานครรักษาการตามระเบียบนี้
และให้มีอำนาจออกคำสั่งเพื่อปฏิบัติการให้เป็นไปตามระเบียบนี้

หมวด
๑
บททั่วไป
 

ข้อ ๕ ในระเบียบนี้
หน่วยงาน หมายความว่า
หน่วยงานตามกฎหมายว่าด้วยระเบียบบริหารราชการกรุงเทพมหานครและส่วนราชการตามประกาศกรุงเทพมหานครว่าด้วยการแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานครที่ไม่ต่ำกว่าระดับกอง
กองทุน หมายความว่า
กองทุนร่วมสร้างกรุงเทพมหานคร รวมกันเราทำได้
ภัย หมายความว่า อัคคีภัย วาตภัย
อุทกภัย หรือภัยอื่น ๆ ซึ่งก่อให้เกิดอันตรายแก่ชีวิตร่างกาย
หรือทรัพย์สินของบุคคลหรือของรัฐ ไม่ว่าจะเกิดขึ้นจากธรรมชาติหรือมีผู้ทำให้เกิดขึ้น
ผู้ประสบภัย หมายความว่า
บุคคลธรรมดาหรือนิติบุคคล และให้หมายความรวมถึงอาคาร สถานที่สาธารณูปโภค ชุมชน
หรือองค์กรภาครัฐหรือเอกชน ซึ่งได้รับความเดือดร้อนหรือเสียหายจากภัยโดยตรง
ผู้ได้รับผลกระทบ หมายความว่า
บุคคลที่ไม่ใช่ผู้ประสบภัยโดยตรง แต่ได้รับผลกระทบอื่นจากภัยที่เกิดขึ้น
และให้หมายความรวมถึง ผู้ที่อาจจะเดือดร้อนหรือเสียหายจากภัยด้วย
ให้ความช่วยเหลือ หมายความว่า
การช่วยเหลือด้วยเงิน สิ่งของ การให้โอกาส ตลอดจนการช่วยเหลือโดยวิธีใด ๆ
ไม่ว่าจะสามารถคำนวณเป็นราคาเงินได้หรือไม่
ฟื้นฟู หมายความว่า
การดำเนินการใด ๆ เพื่อเสริมสร้าง
ป้องกันและแก้ไขปัญหาตลอดจนการทำให้กลับเจริญงอกงามขึ้นมาใหม่
คณะกรรมการ หมายความว่า
คณะกรรมการบริหารจัดการกองทุน

ข้อ ๖ ผู้ประสบภัยและผู้ได้รับผลกระทบผู้ใดได้รับการช่วยเหลือ
ฟื้นฟูตามระเบียบนี้ยังคงมีสิทธิได้รับเงินหรือการช่วยเหลือตามที่กฎหมายหรือระเบียบอื่นกำหนด

หมวด
๒
กองทุนและรายรับของกองทุน
 

ข้อ ๗ ให้จัดตั้งกองทุนขึ้นกองทุนหนึ่งเรียกว่า กองทุนร่วมสร้างกรุงเทพมหานคร
รวมกันเราทำ ได้ โดยมีวัตถุประสงค์เพื่อสนับสนุนภารกิจของกรุงเทพมหานครหรือรัฐบาลในการให้ความช่วยเหลือ
ฟื้นฟูผู้ประสบภัยและผู้ได้รับผลกระทบ
รวมทั้งสนับสนุนการพัฒนากรุงเทพมหานครในทุกด้าน เช่น การสังคม การศึกษา
การสาธารณสุข เป็นต้น

ข้อ ๘ ให้มีคณะกรรมการคณะหนึ่งเรียกว่า คณะกรรมการบริหารจัดการกองทุน
ประกอบด้วย ผู้ว่าราชการกรุงเทพมหานครหรือรองผู้ว่าราชการกรุงเทพมหานครที่ผู้ว่าราชการกรุงเทพมหานครมอบหมายเป็นประธานกรรมการ
ปลัดกรุงเทพมหานครหรือรองปลัดกรุงเทพมหานครที่ปลัดกรุงเทพมหานครมอบหมายเป็นรองประธานกรรมการ
ผู้อำนวยการสำนักการคลัง ผู้อำนวยการสำนักงบประมาณกรุงเทพมหานคร ผู้อำนวยการสำนักพัฒนาสังคม
ผู้อำนวยการสำนักการโยธา ผู้อำนวยการสำนักการแพทย์
เลขานุการผู้ว่าราชการกรุงเทพมหานคร
และผู้ทรงคุณวุฒิอื่นที่ผู้ว่าราชการกรุงเทพมหานครเห็นสมควรไม่เกินสองคนเป็นกรรมการ
และให้หัวหน้าสำนักงานเลขานุการผู้ว่าราชการกรุงเทพมหานครเป็นกรรมการและเลขานุการ
กับให้คณะกรรมการแต่งตั้งผู้ช่วยเลขานุการได้อีกไม่เกินสองคน
ให้ประธานสภากรุงเทพมหานครเป็นที่ปรึกษาคณะกรรมการ

ข้อ ๙ คณะกรรมการมีอำนาจและหน้าที่ดังนี้
(๑) กำหนดหลักเกณฑ์ในการให้ความช่วยเหลือ
ฟื้นฟูผู้ประสบภัยและผู้ได้รับผลกระทบ
(๒) กำหนดประเภทของภัยและคุณสมบัติของผู้ประสบภัยและผู้ได้รับผลกระทบที่จะมีสิทธิได้รับการช่วยเหลือ
ฟื้นฟูจากกองทุน
(๓) พิจารณาอนุมัติการให้ความช่วยเหลือ
ฟื้นฟูผู้ประสบภัยและผู้ได้รับผลกระทบ
(๔)
กำหนดหลักเกณฑ์ในการสนับสนุนการพัฒนากรุงเทพมหานคร
(๕) พิจารณาอนุมัติการจัดทำโครงการ การจัดกิจกรรม
หรือการหารายได้เพื่อสมทบเข้ากองทุน
(๖) ควบคุม กำกับและตรวจสอบ การรับ -
จ่ายเงินหรือทรัพย์สินของกองทุน
(๗) กำหนดแนวทาง วิธีการ
รวมทั้งตีความและวินิจฉัยปัญหาเพื่อดำเนินการให้เป็นไปตามระเบียบนี้
(๘)
แต่งตั้งคณะอนุกรรมการเพื่อดำเนินการตามที่คณะกรรมการมอบหมาย
(๙) เชิญข้าราชการ
ลูกจ้างและพนักงานการพาณิชย์ของกรุงเทพมหานคร
หรือข้าราชการลูกจ้างของส่วนราชการอื่น รัฐวิสาหกิจ
หรือบุคคลที่เกี่ยวข้องมาสอบถามหรือให้ข้อเท็จจริง รวมทั้งขอให้ส่งเอกสารเพิ่มเติม
(๑๐) หน้าที่อื่นตามที่กำหนดไว้ในระเบียบนี้
หรือที่ผู้ว่าราชการกรุงเทพมหานครมอบหมาย

ข้อ ๑๐ การประชุมของคณะกรรมการต้องมีกรรมการมาประชุมไม่น้อยกว่ากึ่งหนึ่งจึงจะเป็นองค์ประชุม
ถ้าประธานกรรมการไม่อยู่ในที่ประชุมให้รองประธานกรรมการทำหน้าที่แทน
มติของคณะกรรมการให้ถือเสียงข้างมาก
ในกรณีที่มีคะแนนเสียงเท่ากันให้ประธานในที่ประชุมออกเสียงเพิ่มอีกเสียงหนึ่งเป็นเสียงชี้ขาด
ในกรณีที่มีความจำเป็นเร่งด่วนและจะเรียกประชุมคณะกรรมการให้ทันท่วงทีมิได้ประธานกรรมการจะขอความเห็นชอบจากคณะกรรมการโดยวิธีทำหนังสือเวียนก็ได้

ข้อ ๑๑ ให้กรุงเทพมหานครเปิดบัญชีเงินกองทุนฝากไว้กับธนาคารของรัฐตามที่ผู้ว่าราชการกรุงเทพมหานครเห็นชอบ
เพื่อเป็นบัญชีในการรับ - จ่ายเงินกองทุน

ข้อ ๑๒ กองทุนอาจมีรายรับดังต่อไปนี้
(๑)
เงินหรือทรัพย์สินอื่นซึ่งมีผู้บริจาคเพื่อสมทบเข้ากองทุน
(๒)
เงินหรือทรัพย์สินอื่นซึ่งได้มาจากการจัดทำโครงการหรือการจัดกิจกรรมของกองทุน
(๓) เงินอุดหนุนจากรัฐบาล กรุงเทพมหานคร
ส่วนราชการหรือรัฐวิสาหกิจ
(๔) ดอกผลจากเงินหรือทรัพย์สินของกองทุน
(๕) เงินรายรับหรือทรัพย์สินอื่น ๆ
บรรดาเงินหรือทรัพย์สินและดอกผลที่ได้รับตามระเบียบนี้
ไม่ต้องนำส่งเป็นรายรับหรือขึ้นทะเบียนเป็นทรัพย์สินของกรุงเทพมหานคร

ข้อ ๑๓ การรับเงินบริจาค ให้หน่วยงานดำเนินการ
ดังนี้
(๑)
ให้หน่วยงานผู้รับบริจาคมีหน้าที่ออกใบเสร็จรับเงิน
และให้หน่วยงานนั้นนำเงินฝากเข้าบัญชีกองทุนให้เสร็จภายในวันนั้น
ถ้าฝากในวันนั้นไม่ทันก็ให้นำฝากในวันรุ่งขึ้นหรือวันเปิดทำการและให้ระบุเหตุผลที่นำฝากไม่ทันไว้ในใบนำฝากด้วย
(๒)
กรณีมีผู้บริจาคโดยไม่อาจออกใบเสร็จรับเงินได้
ให้หน่วยงานตั้งคณะกรรมการตรวจนับและเก็บรักษาเงิน จำนวนไม่เกินสามคน
มีหน้าที่ตรวจนับและเก็บรักษาเงินและนำเงินฝากเข้าบัญชีกองทุนให้เสร็จภายในวันนั้น
ถ้าฝากในวันนั้นไม่ทันก็ให้นำฝากในวันรุ่งขึ้นหรือวันเปิดทำการ
และให้ระบุเหตุผลที่นำฝากไม่ทันไว้ในใบนำฝากด้วย
(๓) กรณีการบริจาคเงินผ่านระบบธนาคารหรือระบบอื่น
ให้หน่วยงานที่รับผิดชอบบัญชีกองทุนมีหน้าที่ออกใบเสร็จรับเงินให้แก่ผู้บริจาคตามความประสงค์

ข้อ ๑๔ คณะกรรมการอาจอนุมัติให้หน่วยงานนำเงินกองทุนไปใช้จ่ายในการจัดทำโครงการหรือการจัดกิจกรรมเพื่อหารายได้สมทบกองทุนก็ได้
หลักเกณฑ์ วิธีการในการจัดทำโครงการ
หรือการจัดกิจกรรม และการนำส่งเงินรายได้หรือทรัพย์สินเข้ากองทุน
ให้คณะกรรมการพิจารณาตามความเหมาะสม

หมวด
๓
การใช้จ่ายเงินกองทุน
 

ข้อ ๑๕ กองทุนอาจมีรายจ่ายตามวัตถุประสงค์
ดังต่อไปนี้
(๑) เพื่อให้ความช่วยเหลือ
ฟื้นฟูผู้ประสบภัยและผู้ได้รับผลกระทบจากภัย
(๒) เพื่อสนับสนุนการพัฒนากรุงเทพมหานคร
(๓) เพื่อการจัดทำโครงการ
หรือการจัดกิจกรรมที่ได้รับอนุมัติจากคณะกรรมการ
(๔) รายจ่ายอื่นที่คณะกรรมการเห็นสมควร

ข้อ ๑๖ หน่วยงานใดประสงค์จะใช้จ่ายเงินกองทุน
ให้จัดทำรายละเอียดการใช้เงินเสนอขออนุมัติต่อคณะกรรมการ
กรณีที่เห็นสมควรคณะกรรมการอาจสั่งให้หน่วยงานปรับปรุง
แก้ไข หรือเสนอรายละเอียดใหม่ก็ได้
กรณีมีเงินเหลือจ่ายให้นำส่งคืนหน่วยงานที่รับผิดชอบบัญชีกองทุน

ข้อ ๑๗ กรณีที่หน่วยงานได้รับอนุมัติการใช้เงินจากคณะกรรมการแล้ว
ให้เลขานุการคณะกรรมการแจ้งมติของคณะกรรมการให้หน่วยงานที่รับผิดชอบบัญชีกองทุนโอนเงินจากบัญชีกองทุนให้หน่วยงานนั้นและนำฝากเป็นบัญชีเงินนอกงบประมาณของหน่วยงาน

ข้อ ๑๘ การถอนเงินฝากตามข้อ ๑๑
ให้เป็นอำนาจของปลัดกรุงเทพมหานครหรือรองปลัดกรุงเทพมหานคร
ซึ่งปลัดกรุงเทพมหานครมอบหมายกับเลขานุการผู้ว่าราชการกรุงเทพมหานครหรือหัวหน้าสำนักงานเลขานุการผู้ว่าราชการกรุงเทพมหานครลงลายมือชื่อร่วมกัน

ข้อ ๑๙ อำนาจการสั่งก่อหนี้และการอนุมัติเบิกจ่ายเงินกองทุนให้เป็นไปตามข้อบัญญัติกรุงเทพมหานครว่าด้วยการพัสดุและระเบียบกรุงเทพมหานครว่าด้วยการรับเงิน
การเบิกจ่ายเงินการเก็บรักษาเงิน การนำส่งเงิน และการตรวจเงิน

ข้อ ๒๐ ให้หน่วยงานที่คณะกรรมการมอบหมายรับผิดชอบบัญชีกองทุนมีหน้าที่รับจ่ายเงินฝากเงิน
เก็บรักษาเงิน ทำบัญชีรายการรับ - จ่ายเงิน
รวมทั้งสรรพบัญชีหรือทะเบียนอื่นใดเท่าที่จำเป็นและบรรดาเอกสารหลักฐานในการเบิกจ่ายเงินตามระเบียบและเก็บรวบรวมรักษาไว้ให้ครบถ้วนพร้อมที่จะให้ทำการตรวจสอบได้
และเมื่อสิ้นปีงบประมาณให้รายงานการรับ - จ่ายเงินประจำปีและยอดเงินคงเหลือให้ผู้ว่าราชการกรุงเทพมหานครทราบ
บัญชีรายการรับ - จ่ายเงินตามวรรคหนึ่ง
ให้จัดไว้สำหรับประชาชนเข้าตรวจดูได้
รวมทั้งให้ประกาศเผยแพร่ทางเว็บไซต์ของกรุงเทพมหานคร ทั้งนี้
ตามหลักเกณฑ์ที่คณะกรรมการกำหนด

หมวด
๔
เบ็ดเตล็ด
 

ข้อ ๒๑ ในกรณีที่มีเหตุพิเศษสมควรปฏิบัติเป็นอย่างอื่น
หรือที่มิได้กำหนดไว้ในระเบียบนี้ให้เสนอผู้ว่าราชการกรุงเทพมหานครพิจารณาสั่งการเป็นกรณี
ๆ ไป


ประกาศ
ณ วันที่ ๙ กรกฎาคม พ.ศ. ๒๕๕๓
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร
















ปริยานุช/ผู้จัดทำ
๓๐
กรกฎาคม ๒๕๕๓

นันท์นภัสร์/ตรวจ
๓๐
กรกฎาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๙๐ ง/หน้า ๗/๒๓ กรกฎาคม ๒๕๕๓